Dié twee, wat beskuldig word van ’n misdaadtog oor ’n paar dae, het skuld ontken op 15 aanklagte elk. Twee hiervan is moordaanklagte. Hulle word ook daarvan aangekla dat hulle ’n Malawiese meisie, Alphiner Ndalana (3), probeer vermoor het deur haar tydens ’n rooftog by ’n huis in Lynnwood Manor in die rug te skiet.
Haar man, Gideon, bevelvoerder van ’n weermageenheid, het getuig hy was destyds vir werk in Kaapstad toe hy ’n oproep van die veiligheidsmaatskappy ontvang het dat die huis se alarm geaktiveer is.
Hy het dié firma gevra om na sy huis te gaan. Hy het sy vrou vergeefs probeer bel. Hy het toe hul huishulp, me. Fransina Majadibodu, op haar selfoon gebel. Dié het bang geklink en gesê sy kruip onder die bed weg en dat daar mense is wat sy vrou seermaak.
Hy het dadelik die veiligheidsmaatskappy en die polisie gebel en reëlings getref om huis toe te vlieg. Intussen het hy verneem sy vrou is dood.
Majadibodu het getuig sy was in die stort in haar kamer toe die alarm afgegaan het. Sy weet nie waar mev. Odendaal toe was nie. Die alarm het opgehou en sy het manstemme gehoor.
Dié mens het oor die palissadeheining gespring. Sy het toe flou geword, het Majadibodu getuig. Majadibodu het getuig sy ken nie die beskuldigdes nie.